b'\n_START_ARTICLE_\nRajko \xc5\xa0ugman\n_START_SECTION_\n\xc5\xa0olanje\n_START_PARAGRAPH_\nPo maturi na U\xc4\x8ditelji\xc5\xa1\xc4\x8du v Mariboru (1954) in kon\xc4\x8dani Visoki \xc5\xa1oli za telesno kulturo v Ljubljani je nadaljeval \xc5\xa1tudij na Pravni fakulteti v Ljubljani (nedokon\xc4\x8dani \xc5\xa1tudij); doktoriral je na Fakulteti za telesno kulturo v Zagrebu. Izpopolnjeval se je na In\xc5\xa1titutu za telesno kulturo v Moskvi in Leningradu (danes Sankt Peterburg), na Fakulteti za telesno vzgojo in \xc5\xa1port Karlove Univerze v Pragi, na Dunaju (Knafljeva \xc5\xa1tipendija) in v Zdru\xc5\xbeenem kraljestvu (\xc5\xa1tipendija British Council).\n_START_SECTION_\nZaposlitev\n_START_PARAGRAPH_\nZaposlen je bil na Obrtno izobra\xc5\xbeevalnem centru kovinskih in elektro-tehni\xc4\x8dnih strok, Okrajni zvezi za telesno kulturo, \xc5\xa0olskem centru za telesno vzgojo, Republi\xc5\xa1kem sekretariata za prosveto in kulturo (kot pomo\xc4\x8dnik), Telesnokulturni skupnosti Slovenije in od 1978 dalje na Fakulteti za \xc5\xa1port, kjer je bil habilitiran za podro\xc4\x8dje Organizacije-mened\xc5\xbementa \xc5\xa1porta (kasneje kineziologije v \xc5\xa1portu).\n_START_SECTION_\nFunkcije v slovenskem \xc5\xa1portu\n_START_PARAGRAPH_\nBil je podpredsednik Okrajne zveze za telesno kulturo Ljubljana, predsednik Gimnasti\xc4\x8dne zveze Slovenije, predsednik IO TKS Slovenije, predsednik Skupnosti jugoslovanskih fakultet za telesno kulturo, \xc4\x8dlan Komiteja ICSSPE\xc2\xa0\xc2\xbb\xc5\xa0port in prosti \xc4\x8das\xc2\xab, \xc4\x8dlan Komiteja za raziskovalno delo (CDSR) pri Komiteju za razvoj \xc5\xa1porta Sveta Evrope v Strasbourgu, \xc4\x8dlan predsedstva ZTKO Slovenije in Jugoslavije, predsednik \xc5\xa0portne zveze Slovenije, \xc4\x8dlan InO za ustanovitev Olimpijskega komiteja Slovenije in Slovenske olimpijske akademije ter slednje osem let njen direktor, dekan Fakultete za \xc5\xa1port in prorektor Univerze v Ljubljani.\n_START_SECTION_\nSodelovanje z doma\xc4\x8dimi in tujimi institucijami\n_START_PARAGRAPH_\nSodeloval je s Centrom za prou\xc4\x8devanje sodelovanja de\xc5\xbeel v razvoju, s Fakulteto za dru\xc5\xbebene vede (prej FSPN), filozofsko, ekonomsko, upravno in biotehni\xc4\x8dno v Ljubljani, Ekonomsko-poslovno v Mariboru in Fakulteto za komercialne in poslovne vede v Celju, z Gea Collegom, Studijem 3S (obe v Ljubljani), s Fakulteto za telesno vzgojo in \xc5\xa1port Karlove Univerze v Pragi, s Fakulteto za telesno kulturo v Zagrebu in Fakulteto za telesno kulturo v Skopju, Visoko \xc5\xa1portno \xc5\xa1olo v K\xc3\xb6lnu, Nacionalno \xc5\xa1portno akademijo v Sofiji in drugimi.\n_START_SECTION_\nKnjige in \xc4\x8dlanki\n_START_PARAGRAPH_\nIzdal je 24 strokovnih, literarnih in poljudnih del ter 16 u\xc4\x8dbenikov in 31 raziskav; objavljenih ima 40 referatov na konferencah v tujini in doma ter 202 znanstvenih in strokovnih \xc4\x8dlankov ter 108 strokovno poljudnih in drugih prispevkov; izdal je 40 strokovnih gradiv in izdelal 89 recenzij; v Cobissu ima 530 zavedenih bibliografskih enot. Predaval je na mnogih fakultetah v Sloveniji in izven nje ter sodeloval na 62 (predvsem) mednarodnih znanstvenih kongresih, simpozijih in posvetovanjih. Uredil je 34 publikacij in bil od 1986 do 1999 glavni in odgovorni urednik Revije \xc5\xa0port. V zadnjem obdobju se je predvsem posvetil publicisti\xc4\x8dni dejavnosti, povezanosti \xc5\xa1porta z gospodarstvom in odnosom med \xc5\xa1portom in kulturo v naj\xc5\xa1ir\xc5\xa1em pomenu besede.'